لبنان‌دا ایقتیصادی بحران و وئرگی سیاستینه قارشی 17 اوکتوبردا اعتراضلارا باشلایان خالق، یئنی حکومت قورولانا قدر گؤستری‌لره داوام چاغیریشی ائدیر.
حکومتین یئنی وئرگی سیاستینه قارشی کوچه‌یه تؤکولن لبنان‌لی‌لار، 29 اوکتوبردا باش ناظیر سااد الحریرینین ایستعفا ائتمه‌سی‌نین آردین‌دان باشکند بیروت‌داکی شهیدلر میدانی ایله ریاض باریش میدانینی دونن یئنی‌دن دول‌دوردو.
باشکند و دیگر بؤلگه‌لرده بیرلیک گونو آدی آلتیندا تشکیل ائدیلن  گؤستری‌لرده اعتیراضچی‌لار، اینقیلاب، مذهب اوخلو سیاسته سون، اوزون ایللردن بری خورتوم‌لانان دولت املاکی‌نین قایتاریلماسی و سوی-ایستیفاده‌یه دوشن‌لردن حساب سوروشولماسی شعارلاری آتا‌راق، سس‌لرینی ائشیتدیرمه‌یه چالیشدی.
گؤستریچی‌لر، اجتماعی مئدیا و میدان‌لاردان، طلب ائتدیک‌لری تکنوکرات‌لاردان عبارت اولان موستقیل کیچیلدیلمیش یئنی حکومت قورولانا قدر، بو گون‌دن اعتباراً یول‌لاری باغلاما و عمومی اعتصابا گئتمه چاغیریش‌لاری ائدیر.
لبنان‌لی‌لار، حکومتین ایرتیباطا و خصوصیله اجتماعی ایرتیباط شبکه‌سی واتساپ تطبیقینه وئرگی گتیرمه تلاشینا اعتراض اولا‌راق 17 اوکتوبردا اعتراضلارا باشلامیشدی.
علاقه ناظیری محمد شقیرین، واتساپ تطبیقینه ایستیقامت‌لی وئرگی قرارین‌دان ایمتیناع آچیقلاماسینا باخمایا‌راق اؤلکه‌نین دؤرد بیر طرفینه یاییلان تدبیرلر دینمه‌دی.
حریری حکومتی، 21 اوکتوبرده ایقتیصادی بحرانی یونگول‌لش‌دیرمک مقصدیله بعضی قرارلار آلمیش، آنجاق بون‌لار اعتراضلاری دایاندیرماغا چاتمامیشدی. باشکند بیروت‌دا حزب الله و عمل حرکتی یان‌لی‌لاری، بیر چوخ دفعه حکومت علیهداری  گؤستریچی‌لره سالدیرمیشدی.
گؤستری‌لرین داوام ائتمه‌سی اوزرینه حریری، 29 اوکتوبردا لبنان‌لی‌لارین اوجا ماراق‌لارینی ساووناراق یئنی بیر حکومتین قورولماسینا قناعت گتیردیگینی ایفاده ائده‌رک، پرزیدنت میشل عون‌ا ایستعفاسینی تقدیم ائتمیشدی.
پرزیدنت عون ایسه ایستعفاسینی تقدیم ائدن حریریدن یئنی حکومت قورولانا قدر وظیفه‌سینی داوام ائتدیرمه‌سینی ایستمیشدی.
